
AVIZ
asupra proiectului de Lege  pentru modificarea şi completarea Ordonanţei  Guvernului nr. 15/2002 privind introducerea tarifului de utilizare a reţelei de drumuri naţionale din România
Cu adresa nr. PLX 212 din 6 iunie 2005, Biroul Permanent, conform art. 89  Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu proiectul de Lege pentru modificarea şi completarea Ordonanţei  Guvernului nr. 15/2002 privind introducerea tarifului de utilizare a reţelei de drumuri naţionale din România.
In urma examinării, în şedinţa din data de 28 iunie 2005, Comisia, cu unanimitate de voturi, a hotărât respingerea din următoarele considerente:

- în conformitate cu prevederile  Directivei nr. 1999/62/CE  privind aplicarea taxelor la vehiculele grele de marfă pentru utilizarea anumitor infrastructuri, se pot acorda scutiri sau reduceri de la taxare numai dacă există acordul Comisiei Europene, ceea ce înseamnă că de la data aderării României la Uniunea Europeană, exonerările de tarife se pot aplica numai după obţinerea unui acord, ce va trebui temeinic motivat;
- până la data aderării, România îşi aliniază treptat legislaţia naţională, iar consultarea Comisiei Europene s-ar putea impune şi în această perioadă;

- măsura de scutire de la plata tarifului de utilizare pentru vehiculele deţinute de pensionari, care au pensii sub 4 milioane lei, are un caracter discriminatoriu prin raportare la salariaţii care au venituri inferioare acestui prag.

